CELEX: 32020R2163
Language: sl
Date: 2020-12-18 00:00:00
Title: Izvedbena uredba Komisije (EU) 2020/2163 z dne 18. decembra 2020 o izvajanju pravil o poreklu iz preferencialnih trgovinskih režimov Unije v Združenem kraljestvu v zvezi s Severno Irsko

21.12.2020   
               
               
                  SL
               
               
                  Uradni list Evropske unije
               
               
                  L 431/55
               
            
         IZVEDBENA UREDBA KOMISIJE (EU) 2020/2163
         z dne 18. decembra 2020
         o izvajanju pravil o poreklu iz preferencialnih trgovinskih režimov Unije v Združenem kraljestvu v zvezi s Severno Irsko
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) in zlasti člena 66(a) Uredbe,
         ob upoštevanju naslednjega:
         
                     (1)
                  
                  
                     Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu) je bil v imenu Unije sklenjen s Sklepom Sveta (EU) 2020/135 (2) in je začel veljati 1. februarja 2020.
                  
               
                     (2)
                  
                  
                     Člen 4 Protokola o Irski/Severni Irski, ki je priložen sporazumu o izstopu (v nadaljnjem besedilu: protokol), ponavlja, da je Severna Irska del carinskega območja Združenega kraljestva in da nič v protokolu Združenemu kraljestvu ne preprečuje, da Severno Irsko zajame z ozemeljsko veljavnostjo svojih seznamov koncesij, priloženih Splošnemu sporazumu o carinah in trgovini iz leta 1994 (v nadaljnjem besedilu: GATT 1994). Zato za namene uporabe preferencialnih trgovinskih režimov tretje države ali skupine tretjih držav, s katerimi ima Unija sklenjene take preferencialne trgovinske režime, Severne Irske ne morejo šteti za del Unije. Zlasti za namene uporabe določb o kumulaciji se blago s poreklom s Severne Irske ali predelavo, ki se izvaja na Severnem Irskem, ne bi smelo šteti za blago s poreklom iz Unije ali predelavo, ki se izvaja v Uniji.
                  
               
                     (3)
                  
                  
                     Vendar člen 13(1) protokola določa, da se vsako sklicevanje na carinsko območje Unije v protokolu in v določbah prava Unije, na podlagi katerih se protokol uporablja za Združeno kraljestvo in v njem v zvezi s Severno Irsko, uporablja za kopensko ozemlje Severne Irske. V skladu s členom 5 protokola se Uredba (EU) št. 952/2013 in obveznosti, ki izhajajo iz mednarodnih sporazumov, ki jih je sklenila Unija ali njene države članice, ki delujejo skupaj, v kolikor se nanašajo na blagovno menjavo med Unijo in tretjimi državami, uporabljajo za Združeno kraljestvo in v njem v zvezi s Severno Irsko.
                  
               
                     (4)
                  
                  
                     Dvostranske ureditve med Unijo in Združenim kraljestvom na podlagi protokola ne ustvarjajo pravic in obveznosti za druge tretje države.
                  
               
                     (5)
                  
                  
                     V skladu s členom 5(2) ter členom 56(2)(d) in (e) Uredbe (EU) št. 952/2013 carinska zakonodaja Unije vključuje preferencialne tarifne ukrepe na podlagi sporazumov, ki jih je Unija sklenila ali enostransko sprejela v zvezi z nekaterimi državami ali ozemlji zunaj njenega carinskega območja ali skupinami takih držav ali ozemelj.
                  
               
                     (6)
                  
                  
                     V skladu s členom 64(1) Uredbe (EU) št. 952/2013 mora blago, da bi bilo upravičeno do preferencialnih tarifnih ukrepov iz člena 56(2)(d) in (e) navedene uredbe, izpolnjevati pravila o preferencialnem poreklu iz člena 64(2) do (5) navedene uredbe. Izvedbena uredba Komisije (EU) 2015/2447 (3) določa postopkovna pravila iz člena 64(1) za lažjo določitev preferencialnega porekla blaga v Uniji.
                  
               
                     (7)
                  
                  
                     Glede na poseben carinski položaj Združenega kraljestva v zvezi s Severno Irsko ter za uporabo preferencialnih tarifnih ukrepov in zagotovitev skladnosti z ustreznimi pravili o poreklu po koncu prehodnega obdobja, določenega v sporazumu o izstopu, je treba sprejeti posebna postopkovna pravila, da se olajša določitev preferencialnega porekla blaga na Severnem Irskem.
                  
               
                     (8)
                  
                  
                     Ukrepi iz te uredbe se nanašajo na preferencialna dokazila o poreklu, ki se uporabljajo za blago, uvoženo v Združeno kraljestvo v zvezi s Severno Irsko, preverjanje preferencialnega porekla takega blaga ter pogoje za odobritev in opustitev preferencialnih tarifnih ukrepov.
                  
               
                     (9)
                  
                  
                     Ker se prehodno obdobje iz sporazuma o izstopu izteče 31. decembra 2020, bi morala ta uredba začeti veljati čim prej in se uporabljati od 1. januarja 2021.
                  
               
                     (10)
                  
                  
                     Ukrepi, predvideni s to uredbo, so v skladu z mnenjem Odbora za carinski zakonik –
                  
               SPREJELA NASLEDNJO UREDBO:
         
            Člen 1
            Področje uporabe
            Ta uredba se uporablja za blago, uvoženo v Združeno kraljestvo v zvezi s Severno Irsko, ob uporabi preferencialnih tarifnih ukrepov iz člena 56(2)(d) in (e) Uredbe (EU) št. 952/2013.
         
         
            Člen 2
            Uporaba preferencialnih pravil o poreklu v Združenem kraljestvu v zvezi s Severno Irsko
            
               1.   Za namene uporabe preferencialnih tarifnih ukrepov iz člena 1 te uredbe v Združenem kraljestvu v zvezi s Severno Irsko se pravila o preferencialnem poreklu iz člena 64(1) Uredbe (EU) št. 952/2013 smiselno uporabljajo v Združenem kraljestvu v zvezi s Severno Irsko.
            
            
               2.   Sklicevanja na Unijo ali države članice v pravilih iz odstavka 1 se razumejo tako, da vključujejo Združeno kraljestvo v zvezi s Severno Irsko. Vendar se ozemlje Severne Irske ne šteje za del Unije v tretjih državah ali skupinah tretjih držav, s katerimi ima Unija sklenjene preferencialne trgovinske režime, za namen uporabe določb o kumulaciji iz navedenih pravil z blagom s poreklom iz Unije ali predelavo, ki se izvaja v Uniji, glede izvoza v Združeno kraljestvo v zvezi s Severno Irsko.
            
         
         
            Člen 3
            Obveznosti v zvezi z dokazili o poreklu v okviru preferencialnih trgovinskih režimov, ki jih je enostransko sprejela Unija
            Brez poseganja v člen 4 te uredbe se dokazila o poreklu za izdelke, ki se uvozijo v Združeno kraljestvo v zvezi s Severno Irsko, izdajo ali sestavijo v tretjih državah ali skupinah tretjih držav, ki so upravičene do preferencialnih tarifnih ukrepov iz člena 56(2)(e) Uredbe (EU) št. 952/2013, pod pogoji iz pravil o poreklu, določenih za uporabo navedenih ukrepov za uvoz takih izdelkov v Unijo.
         
         
            Člen 4
            Dokazila o poreklu
            Dokazila o poreklu, izdana ali sestavljena v tretjih državah ali skupinah držav, ki so upravičene do preferencialnih tarifnih ukrepov iz člena 1, vsebujejo navedbo „Združeno kraljestvo v zvezi s Severno Irsko“ za izdelke, ki se uvozijo v Združeno kraljestvo v zvezi s Severno Irsko v okviru preferencialnih trgovinskih režimov, ki vsebujejo navedene ukrepe.
         
         
            Člen 5
            Preverjanje v okviru preferencialnih trgovinskih režimov, ki jih je enostransko sprejela Unija
            Preverjanje porekla izdelkov, uvoženih v Združeno kraljestvo v zvezi s Severno Irsko in za katere veljajo preferencialni tarifni ukrepi iz člena 56(2)(e) Uredbe (EU) št. 952/2013, se na zahtevo pristojnih carinskih organov Združenega kraljestva v zvezi s Severno Irsko v zadevnih tretjih državah ali skupinah tretjih držav opravi pod pogoji iz pravil o poreklu, določenih za uporabo navedenih ukrepov za uvoz takih izdelkov v Unijo.
         
         
            Člen 6
            Dodelitev preferencialov v okviru preferencialnih trgovinskih režimov
            
               1.   Preferencialni tarifni ukrepi iz člena 1 se ne dodelijo v Združenem kraljestvu v zvezi s Severno Irsko, razen če tretje države ali skupine tretjih držav, ki so upravičene do preferencialnih tarifnih ukrepov iz člena 1, sprejmejo ukrepe za zagotovitev skladnosti pri izvozu v Združeno kraljestvo v zvezi s Severno Irsko in o tem obvestijo Komisijo:
               
                           (a)
                        
                        
                           pravila o preferencialnem poreklu za izdelke;
                        
                     
                           (b)
                        
                        
                           pravila o izdaji ali sestavi dokazil o poreklu;
                        
                     
                           (c)
                        
                        
                           pravila o preverjanju preferencialnega porekla izdelkov;
                        
                     
                           (d)
                        
                        
                           drugi pogoji, določeni v ustreznih preferencialnih trgovinskih režimih.
                        
                     
            
               2.   Za namene odstavka 1 Komisija na svojem spletnem mestu objavi datum, na katerega naj bi tretje države ali skupina tretjih držav sprejele ukrepe za zagotovitev skladnosti.
            
         
         
            Člen 7
            Začasna opustitev preferencialov v okviru preferencialnih trgovinskih režimov
            
               1.   Preferencialni tarifni ukrepi iz člena 1 se ne dodelijo v Združenem kraljestvu v zvezi s Severno Irsko, če se v skladu z odstavkoma 2 in 3 ugotovijo primeri goljufij, nepravilnosti ali sistematičnega neizpolnjevanja pravil o preferencialnem poreklu izdelkov in s tem povezanih postopkov oziroma nezagotavljanja skladnosti z njimi.
            
            
               2.   Kadar obstaja utemeljen sum o goljufiji, nepravilnostih ali sistematičnem neizpolnjevanju pravil iz odstavka 1, Komisija v Uradnem listu Evropske unije objavi obvestilo, v katerem navede razloge za sum.
            
            
               3.   Če ugotovljena goljufija, nepravilnost ali sistematično neizpolnjevanje niso odpravljeni v 6 mesecih od objave obvestila, se preferencialni tarifni ukrepi v Združenem kraljestvu v zvezi s Severno Irsko ne uporabljajo. Komisija na svojem spletnem mestu objavi datum, od katerega se preferencialni tarifni ukrepi ne uporabljajo v Združenem kraljestvu v zvezi s Severno Irsko.
            
            
               4.   Združeno kraljestvo v zvezi s Severno Irsko Komisiji sporoči vse informacije, ki so pomembne za uporabo tega člena.
            
            
               5.   Preferencialni tarifni ukrepi se lahko ponovno uporabljajo, če zadevne tretje države ali skupina tretjih držav v skladu s členom 6 sprejme ukrepe, potrebne za zagotovitev skladnosti.
            
         
         
            Člen 8
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 18. decembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 269, 10.10.2013, str. 1.
         
            (2)  Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).
         
            (3)  Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).